Հավաստի աղբյուրների տեղեկություններով՝ 2016-ի ապրիլին Իրանն այդ մասին կոշտ կերպով հիշեցրեց և՛ Ադրբեջանին, և՛ հայկական երկու կողմին: Մենք այդ մասին արդեն հիշեցրել ենք ընթերցողներին, ուստի միայն ավելացնենք, որ 2016-ի ապրիլին Իրանը սպառնացել է, որ կկրկնի 1993-ի նախադեպը, եթե ադրբեջանական և հայկական կողմերը չդադարեցնեն կրակը: Իսկ Իրանում վաղուց գրեթե ոչինչ չեն թաքցնում: Այսպես, ԻՀՊԿ-ի նախկին գլխավոր հրամանատար, բրիգադային գեներալ Մոհսեն Ռեզային 2013-ին, լինելով նախագահի թեկնածու, նախընտրական հանդիպումների և հանրահավաքների ժամանակ բացահայտ խոստովանել է, որ Իրանն 90-ականներին արցախյան պատերազմին միջամտել է նաև ռազմական մեթոդներով: Չեմ հասկանում, թե էլ ինչ է հարկավոր Տեր-Պետրոսյանին, Փաշինյանին, ընդհանրապես հայ հանրությանը՝ գիտակցելու, որ այս աշխարհում ոչ ամեն ինչն են որոշում Ռուսաստանը կամ Ամերիկան: Եվ երբ մի ուրիշ գեներալ՝ այաթոլահ Խամենեիի գլխավոր ռազմական խորհրդական և նույնպես ԻՀՊԿ-ի նախկին գլխավոր հրամանատար Եհիա Ռահիմ Սեֆևին, 2016-ի ապրիլին կոշտ կերպով նախազգուշացրեց Թուրքիային, որ եթե Անկարան շարունակի հրահրել Ադրբեջանին, ապա Թեհրանը կվերանայի թուրքերի հետ իր բոլոր հարաբերությունները բոլոր ոլորտներում, ապա դա ոչ թե պարզապես «խոսք» էր, այլ Թուրքիային «խաղաղություն պարտադրելու» գործողության սպառնալիք: Ճիշտ է, նախ միայն Այսրկովկասում: Եվ, ի տարբերություն հայերի, Թուրքիայի նախագահ Էրդողանն անմիջապես հավատաց գեներալ Սեֆևիին և Իրանի ու Ռուսաստանի հետ բանակցություններ սկսեց, այդ թվում՝ Սիրիայի հարցով: